ENA so na gauna e dau dredre dina na noda gadreva me da na kauta na noda i yaya vakamisini me laki vakavinataki ena so na kabani e tauni ka sa rui dau sivia na i lavo e lavaki kevaka e gadrevi me sere na noda i yaya vakamisini.
Ia, na loma ni vanua o Wainimala e ra sega ni leqa, ni sa tiko e dua na vuniwai ni sere idini ka kena dau sara e na sere i koti ni co, misini ni savasava, i pamu ni wai, i varo kei na vuqa tale na i yaya vakalivaliva kei na misini eso,
Ko Kaveni Nacolaicacabe yabaki 50 mai na koro ko Botenaulu e tiko vinaka sara ga e na sere i koti ni co ka ra sa dau mai sikovi koya na lewenivanua ena loma ni vanua na Wainimala ena nodra gadreva me bau sere na nodra i koti e na vuku ni kena sa leqa tiko.
E vakaraitaka ko Kaveni ni a vulica mai na Nadave na sere i idini.
Au a vuli mai Nadave e na yabaki 1989 kina 1990, e kaya o Kaveni.
E vakaraitaka o Kaveni ni vulica mai na Nadave na sere i dini, sema kaukamea ka bau oka talega kina na sema kaukamea e na kasi.
Ni oti na nona vuli mai Nadave ka mani dewa mai ki Fiji National Training Council (FNTC) e Nasinu ka sa Fiji National University tiko ena gauna qo ka mai dabeca na nona veitarogi ka rawata kina na nona sitivikiti.
Na gauna sa oti kina na noqu veitarogi, sa tiko na noqu nanuma meu sa vaqara kabani meu cakacaka kina, e kaya o Kaveni.
A vakasalataki au e dua na turaga ni Ra meu mai vakayagataka ga e nakoro na noqu kila ni sere i dini ka me rawa niu lewai au ga, e kaya.
Sa mani gole ga ko Kaveni e na nona vakasaqara kabani me rawa ni bau laki vakayagataka kina na kila e a vulica mai Nadave.
A mani laki cakacaka sara o Kaveni e na kabani ni caka buli basi nei Lala (Lal Coachwork) e Walu. E vakaraitaka ko Kaveni ni rua ga na siga na nona cakacaka e sa mani bese na cakacaka e na vuku ni dua na duidui lailai e na nona vanua ni cakacaka.
Ni oti ga na nona cakacaka mai vei Lala e na rua na siga ka sa biubiu ko Kaveni ki na nona koro me laki tiko kina ka mani mai donuya e dua na kabani ni varo kau ka laki cakacaka sara kina oya e Waitabu.
Au sa dau noqu cakacaka saraga e kea meu sereka na idini ni varo kau ka savata, kau cakacak tiko e kea me rua na yabaki, e kaya.
Na nona lesu tale ki nona koro ko Kaveni e a laki tomana tiko na nona teitei kei na sere idini mai kea.
Era gole mai Sawanikula, Nasauvere, Nasava, Korovou e na nodra dau kauta mai na nodra i koti ni co ka sa sega ni tu ni cakacaka meu dau qai mai sereka.
So na gauna au sau kana ga ka so na gauna au sau kateni ni bia, e kaya.
E na yabaki 2004 e sa qai mai vakadeitaka kina o Kaveni sa na saumi vinaka na nona cakacaka vakasere i dini, ka lavaka me $30 dua na idini me sereka.
Ia, ena so na gauna esa dau lavaka ga o Kaveni me dau lai tei na nona i teitei mai vei koya e vinakata me sere na nona i koti se i varo e na vuku ni bula e na koro ka sega soti ni rawa lavo me vaka e na koro levu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn